**Hva er en perinatalobduksjon?**

En perinatalobduksjon er en systemisk utvendig og innvendig medisinsk undersøkelse av fostre, dødfødsler og av barn som dør etter fødselen (perinatalperioden). Hovedformålet er å bedre forståelsen til det tragiske utfallet. Ved perinatale dødsfall kan undersøkelsen bidra til informasjon om effekt av evt. behandling gitt før døden inntraff. Om svangerskapet er blitt avsluttet grunnet misdannelser kan obduksjon bekrefte kliniske funn og bidra til en mer presis diagnostisk avklaring. Obduksjon kan gi øket forståelse av gjentakelsesrisiko, og kan gi informasjon som er nyttig både for foreldre og klinikere ved planlegging av evt. nytt svangerskap.

**Hvordan utføres en perinatalobduksjon?**

Leger og obduksjonsteknikere ved Avdeling for patologi utfører undersøkelsen som bare blir gjort om det foreligger informert samtykke fra foreldre. Først granskes barnets ytre med henblikk på sykdomstegn eller misdannelser. Røntgen fotografering gjøres ofte for å se etter feilutvikling i skjelettet. Deretter åpnes brysthulen, bukhulen og hodet for å undersøke de indre organer. Alle organer undersøkes med henblikk på sykdom eller misdannelser. Undersøkelsen innbefatter mikroskopisk gransking av små vevsprøver fra de indre organene, eventuelt supplert med bakterie-, virus- eller genundersøkelser. Organene legges avslutningsvis tilbake. Ofte vil det være behov for en særlig grundig undersøkelse av hjernen og noen fåtalls ganger andre organer som f. eks hjertet. Slike undersøkelser kan ta flere uker, og da vil det ikke være mulig å legge disse organene tilbake. I stedet vil organet bli kremert og nedlagt ved Møllendal Gravplass. Obduksjonen avsluttes med at brysthule, bukhule og hode lukkes, oftest ved at de sys igjen, evt. at det brukes kirurgisk plaster. Dette gjøres svært skånsomt, barnets ytre bevares best mulig. Dersom barnet har ligget dødt i livmoren i lengre tid er overhuden løsnet, og det kan være vanskeligere å få til en like skånsom lukking. Perinatalobduksjonen avsluttes med undersøkelse av morkaken om det foreligger indikasjon for undersøkelse av denne.

**Obduksjonsrapporten**

Resultatet av undersøkelsen sammenfattes i en medisinsk obduksjonsrapport som sendes til Kvinneklinikken (rekvirerende lege og seksjonsoverlege). Foreldrene får informasjon om det som er blitt funnet og kan stille spørsmål når de kommer på etterkontroll på KK.

**Hva skjer videre med barnet?**

Obduksjonen vil ikke være til hinder for verken begravelse eller nedleggelse av barnet på gravplassens minnelund. Hvis foreldrene ønsker det, kan de se og stelle barnet sitt etter obduksjon etter avtale med begravelsesbyrå. I noen tilfeller kan det være et sterkt ønske at dette gjøres *før* obduksjon, og det er da viktig at dette formidles tydelig på følgeskjema for avdøde som medfølger barnet til Avdeling for patologi.

Barnet blir liggende ved Avdeling for patologi inntil foreldrene har tatt stilling til hva de ønsker videre. Hvis det ønskes begravelse eller navnet minnelund må foreldrene ta kontakt med begravelsesbyrå som vil ta hånd om barnet. Ønskes anonym minnelund på Møllendal organiseres det praktiske hos Avdeling for patologi. Barnet oppbevares da ved Avdeling for patologi frem til felles forsendelse til minnelund som er 4 ganger årlig: Mars, juni, september og desember.